# **Σχετικά με την κατανόηση την περιγραφή και την ανάλυση των έργων τέχνης**

Όταν ζητείται η περιγραφή και η ανάλυση ενός έργου τέχνης, προετοιμάζουμε μια σύντομη παρουσίαση:

**α.** Στην αρχή αναγνωρίζουμε κάποια γενικά χαρακτηριστικά όπως το **είδος** του έργου(π.χ. γλυπτικό, ζωγραφικό, αρχιτεκτονικό κ.ά.) στη συνέχεια αναγνωρίζουμε το **θέμα του, τον τίτλο**, **την εποχή** και **τον καλλιτέχνη** που το δημιούργησε.

(Θα χρησιμοποιήσουμε ένα παράδειγμα από το 2ο κεφ. «Η ΤΕΧΝΗ ΤΗΣ ΜΕΣΟΠΟΤΑΜΙΑΣ» σελ. 29 του βιβλίου= Είδος: Αρχιτεκτονική, Τίτλος: Πύλη της Ιστάρ, Εποχή: 7ος-8ος π.Χ. αι. αρχαίο Ιράκ, Πολιτισμός Μεσοπoταμίας)\*.

**β.** Έπειτα προχωράμε στην **περιγραφή** (κυρίως αυτό που μπορούμε να δούμε) και την **ανάλυση περιεχόμενου** του έργου (περιέχει βαθύτερες έννοιες και βασίζεται στην ΄ιδέα΄).

**Ιδανικά απαντάμε στα παρακάτω ερωτήματα:**

**Τι** είναι αυτό που βλέπουμε και θα περιγράψουμε; αναγνωρίζουμε το ***είδος*** του έργου;

(Είναι Αρχιτεκτονικό έργο-μνημειακό. Συγκεκριμένα ήταν η μία από τις έξι μνημειακές πύλες του οχυρού της Βαβυλώνας και συγκεκριμένα μια πομπική πύλη στο Ανάκτορο του βασιλιά Ναβουχοδονόσορα).

**Ποιος** είναι ο **τίτλος**- ***θέμα*** του έργου; **Ποιος** ή **ποιοι** δημιούργησαν το έργο; σε **ποιον** πολιτισμό ανήκει;

(Το μνημειακό έργο «Η Πύλη της Ιστάρ» ήταν πομπική πύλη στο οχυρό του Ανακτόρου του Ναβουχοδονόσορα. Κατασκευάστηκε στη Μεσοποταμία).

**Που** δημιουργήθηκε, **που** βρίσκεται, **που** είναι τοποθετημένο; (Μουσείο, πλατεία, Ναός, Παλάτι κ.α.)

(Στεγάζεται στο Μουσείο της Περγάμου που βρίσκεται στο Βερολίνο. Κατασκευάστηκε τα αρχαία χρόνια στην περιοχή του σημερινού Ιράκ).

**Πως** δημιουργήθηκε; από τι υλικό είναι φτιαγμένο; (υλικό, τεχνική)

(Η Πύλη της Ιστάρ είναι φτιαγμένη από τούβλα που έχουν επισμαλτωθεί με εφυαλωμένα πλακίδια). Εφυάλωση σημαίνει= υαλώδες επίχρισμα πάνω σε πλίνθο. Σμάλτωμα.

**Πότε** δημιουργήθηκε το έργο; (ημερομηνία – εποχή).

(Δημιουργήθηκε περίπου τον 7ο- 8ο π.Χ. αι. στο αρχαίο Ιράκ.

**Γιατί** το δημιούργησαν; (συμβολίζει κάτι; Είναι χρηστικό;)

(Κάθε αρχιτεκτονικό κτίσμα είναι λειτουργικό -χρηστικό. Η Πύλη της Ιστάρ ήταν μια από τις έξι εισόδους του οχυρού της Βαβυλώνας το οποίο προστάτευε κι απέτρεπε από τους εξωτερικούς κίνδυνους με το τεράστιο μέγεθος και τον διάκοσμό του. Μέσα στο Αρχιτεκτονικό συγκρότημα υπήρχαν οι κρεμαστοί κήποι της Βαβυλώνας και ο Πύργος της Βαβέλ ύψους 90 μ.)

Προχωράμε στην **περιγραφή** του έργου (χαρακτηριστικά-μορφολογικά στοιχεία του έργου, αυτό που βλέπουμε) και την **ανάλυση** του περιεχόμενου του έργου.

(Η Πύλη της Ιστάρ ήταν η Πομπική πύλη στο ανάκτορο του Ναβουχοδονόσορα. ‘Έχει δομηθεί από τούβλα και είναι καλυμμένη με επισμαλτωμένα πλακίδια. Η διακόσμηση παρουσιάζει ιερά ζώα των Μεσοποτάμιων λαών (Σουμέριοι, Βαβυλώνιοι κα). Ανάγλυφοι Ταύροι, δράκοι αλλά και άνθη που διατρέχουν σε ζώνες την Πύλη συμβολίζουν την δύναμη, την κυριαρχία και την ευημερία του λαού της Βαβυλώνας. Το οχυρό που φαινόταν τεράστιο και εντυπωσιακό από μακριά, λειτουργούσε ως προστασία από τους εχθρούς. Σημαντική αρχιτεκτονική μορφή, όπως φαίνεται και στην εικόνα, είναι η Αψίδα (Τόξο, Καμάρα) που θα αποτελέσει σημαντικό δομικό υλικό και σε άλλους σημαντικούς πολιτισμούς αργότερα (Ρωμαϊκός πολιτισμός).

\*

Πύλη της Ιστάρ (Ιράκ) (7ος-8ος π.Χ. αι.), μία από τις έξι μνημειακές πύλες του οχυρού της Βαβυλώνας. Επισμαλτωμένοι πλίνθοι, Βερολίνο, αναπαράσταση στο Μουσείο της Περγάμου. Πομπική πύλη στο ανάκτορο του Ναβουχοδονόσορα, στο οποίο υπήρχαν επίσης οι περίφημοι κρεμαστοί κήποι και ο Πύργος της Βαβέλ ύψους 90 μέτρων. Ως υλικό δόμησης έχει χρησιμοποιηθεί το τούβλο, το οποίο όμως έχει καλυφθεί με εφυαλωμένα πλακάκια. Η διακόσμηση παρουσιάζει ταύρους, που είναι το ιερό ζώο των Σουμερίων και δράκους, που είναι το σύμβολο του Βαβυλώνιου θεού Μαρδούκ. Η αψίδα με τις ανάγλυφες παραστάσεις που πρωτοεμφανίζεται εδώ εξελίχθηκε αργότερα, σε άλλους πολιτισμούς, ως μια σημαντική αρχιτεκτονική μορφή.

Τέλος, μας δίνεται η δυνατότητα να εκφράσουμε τη γνώμη μας ή να κάνουμε συγκρίσεις ενός έργου με ένα άλλο. Σε αυτή την περίπτωση απαντάμε στα ίδια ερωτήματα.

**Προσοχή!**

Απαντάμε τεκμηριωμένα\*\* σε ότι ζητείτε αφού πρώτα έχουμε διαβάσει τα κείμενα του βιβλίου μας. Η σύγκριση δεν έχει σαν στόχο να επιλέξουμε υποκειμενικά το καλύτερο έργο, δεν είναι αυτός ο σκοπός μας ούτε είμαστε ειδικοί για να κάνουμε κάτι τέτοιο.

Πάνω στο βιβλίο μας βοηθάει πολύ να σημειώνουμε με μαρκαδόρους υπογράμμισης και να χωρίζουμε σε κομμάτια το κείμενο (π.χ. κίτρινο= τίτλος, είδος, εποχή, καλλιτέχνης, ημερομηνίες, Πράσινο= περιγραφή, μπλε= θεματικό περιεχόμενο).

**Δεν ξεχνάμε!** Μελετάμε πρώτα τα κείμενα του βιβλίου, τις σημειώσεις που μας δίνονται από τον καθηγητή και αν έχουμε περίσσιο χρόνο διαβάζουμε ανατρέχοντας σε άλλες βιβλιογραφικές αναφορές.

\*\*Με πληροφορίες από το βιβλίο, τις σημειώσεις του καθηγητή, την τράπεζα θεμάτων ή μια έγκυρη πηγή/βιβλιογραφία που μας δίνεται από το σχολείο.

Πως θα βρείτε το ψηφιακό βιβλίο της Ιστορίας της Τέχνης στο διαδίκτυο: Διαδραστικά σχολικά βιβλία - υλικό ανά μάθημα - μαθήματα ΕΠΑΛ – Εφαρμοσμένων τεχνών – ΙΣΤΟΡΙΑ ΣΥΓΧΡΟΝΗΣ ΤΕΧΝΗΣ – βιβλίο μαθητή. <http://ebooks.edu.gr/ebooks/v/html/8547/4706/Istoria-tis-Technis_B-G-EPAL_html-apli/index.html>